Donald Trump Bandaríkjaforseti er ekki ánægður með rannsókn demókrata . Vísir / getty Alríkisdómari staðfesti í dag lögmæti rannsóknar demókrata á því hvort Donald Trump , forseti Bandaríkjanna , hafi framið embættisbrot . Þá hefur bandaríska dómsmálaráðuneytinu enn fremur verið gert að láta af hendi óritskoðað afrit af rannsóknarskýrslu Roberts Muellers , sérstaks saksóknara . Með úrskurði dómarans , Beryl Howell , er þannig mikilvægur sigur í höfn fyrir demókrata en svo virðist sem rannsóknin sé ekki háð því að þingsályktunartillaga um hana sé samþykkt með atkvæðagreiðslu í fulltrúadeild þingsins . Niðurstaðan grefur undan málflutningi Trumps og annarra repúblikana , sem hafa haldið því fram að rannsókn demókrata eigi sér ekki stoð í lögum . Þá gaf Howell dómsmálaráðuneytinu frest þangað til á miðvikudag til að afhenda óritskoðaða skýrslu Muellers um Rússarannsóknina en hlutar hennar voru afmáðir þegar hún var birt fyrr á árinu . Demókratar hafa óskað eftir skýrslunni í heild , m.a. á grundvelli þess að þar sé að finna upplýsingar um tengsl Pauls Manaforts , fyrrverandi kosningastjóra Trumps , við Úkraínu . Í frétt Reuters um málið er haft eftir talsmanni dómsmálaráðuneytisins að úrskurður dómarans sé til skoðunar hjá ráðuneytinu . Trump hefur löngum kallað Rússarannsókn Muellers nornaveiðar sem hafi verið skipulagðar af óvildarmönnum hans . Upphaflega snerist rannsóknin um afskipti Rússa af forsetakosningunum í Bandaríkjunum árið 2016 . Fulltrúadeild Bandaríkjaþings , þar sem demókratar eru með meirihluta , rannsakar nú hvort Trump hafi framið embættisbrot og misbeitt valdi sínu í samskiptum við úkraínsk stjórnvöld fyrr á þessu ári . Rannsóknin hófst eftir að uppljóstrari innan bandarísku leyniþjónustunnar kvartaði undan mögulegu misferli í símtali Trump og Volodimír Zelenskíj , forseta Úkraínu , sem átti sér stað 25. júlí . Vísir hvetur lesendur til að halda sig við málefnalega umræðu . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .